विदेशी नै हाबी
बाबर हायात र अंशुमन रथ एसोसिएट क्रिकेटका स्थापित नाम हुन् । गत महिना सम्पन्न विश्व क्रिकेट लिग च्याम्पियनसिपमा सर्वाधिक रन जोड्ने सुचिमा शीर्ष तीन स्थानमा कब्जा जमाएका यी दुईको एभरेस्ट प्रिमियर लिग (ईपीएल) मा खेलिरहँदा पनि उनीहरूको प्रदर्शन उस्तै छ ।
काठमाडौँ — बाबर हायात र अंशुमन रथ एसोसिएट क्रिकेटका स्थापित नाम हुन् । गत महिना सम्पन्न विश्व क्रिकेट लिग च्याम्पियनसिपमा सर्वाधिक रन जोड्ने सुचिमा शीर्ष तीन स्थानमा कब्जा जमाएका यी दुईको एभरेस्ट प्रिमियर लिग (ईपीएल) मा खेलिरहँदा पनि उनीहरूको प्रदर्शन उस्तै छ ।विराटनगर वारियर्सको ब्याटिङ सम्हालिरहेका हायात र रथ ईपीएलको सर्वाधिक रन बटुल्नेमा पनि शीर्ष ३ स्थानभित्रै पर्छन् । मैदानमा प्रदर्शन त छँदै छ, दर्शकदीर्घाबाट पनि विदेशी खेलाडीकै नाम गुन्जयमान भएको सुनिन्छ । हायात र रथसँगै सहभागी ६ टोलीबाट ३–३ विदेशी अहिले कीर्तिपुरको मैदानमा छन् । भैरहवा ग्लाडियटर्सले तेस्रो विदेशी खेलाडी अझैसम्म नखुलाए पनि टोलीको दुवै जितमा विदेशी खेलाडीको भूमिका महत्त्वपूर्ण थियो । समग्रमा विदेशी खेलाडीको दबदबा हेर्न लिगको तथ्यांक नै पर्याप्त छ ।प्रतियोगिताका शीर्ष पाँच ब्याट्सम्यानमा एकमात्र नेपाली खेलाडी अटाएका छन् । बलिङतर्फ शीर्ष पाँचमा नेपालका दुई खेलाडी अटाएका छन् । शुक्रबारसम्म प्रतियोगिताका ९ खेल सकिएको छ । त्यसक्रममा ६ पटक विदेशी खेलाडीले म्यान अफ द म्याचको उपाधि जितेका छन् । नेपालीले प्राप्त गरेको ३ खेलमा पनि विदेशी खेलाडीको प्रदर्शन उल्लेखनीय रहिआएको छ ।विशेषत: पोखरा राइनोजको दुवै जितमा म्यान अफ द म्याच घोषित इर्सार उल्लाहले प्रतियोगितामा उत्कृष्ट सुरुआत गरेका छन् । बलिङतर्फ सर्वाधिक ७ विकेट लिएका उनले ब्याटिङमा १ सय २७ रन जोडै रन बटुल्ने सूचीको दोस्रो स्थान ओगटेका छन् । इर्सारले प्रतियोगितामा सर्वाधिक ठूलो साझेदारी गर्ने क्रममा सुनील धमलासँग पहिलो विकेटमा अविजित १ सय १६ रनको बटुलेका थिए । पोखरा उक्त खेलमा १० विकेटले विजयी भएपछि इर्सारले नेपालमा खेल्दा घरमै खेलेजस्तो लागिरहेको अभिव्यक्ति दिएका थिए ।तथ्यांकसँगै प्रदर्शनमा पनि विदेशी खेलाडी अब्बल दर्जाका रहिआएका छन् । ललितपुर प्याट्रियट्सबाट खेलिरहेका तीव्र गतिका बलर सुबोध भाटीको स्तरका बलिङ घरेलु क्रिकेटमा बिरलै पाइन्छ । पोखराका ताज वाली र विराटनगरका साहिन अदिशाको गति पनि लोभलाग्दो छ । अन्य पक्षको तुलनामा नेपालको स्पिन बलिङ बलियो भए पनि विकेट लिने सूचीको शीर्ष दुई स्थानमा विदेशी स्पिनर नै छन् । इर्सारसँगै चितवन टाइगर्सका प्रवीण गुप्ताले पनि ७ विकेट लिएका छन् । गुप्ताले विराटनगरविरुद्ध एकै ओभरमा चारसहित कुल ५ विकेट लिएका थिए ।ब्याटिङ सधैं नेपाली क्रिकेटको कमजोर पक्ष रहँदै आएको छ । जारी ईपीएलमा पनि नेपाली ब्याट्सम्यानले त्यसलाई सुधार्न निकै कसरत गर्नुपरिरहेको छ । प्रतियोगितामा हालसम्म ६ अर्धशतक बन्दा त्यसमा अटाउने पवन सर्राफ एक्ला नेपाली खेलाडी छन् । पवनले विराटनगरविरुद्ध लक्ष्य पछयाउँदा अर्धशतक बनाए पनि त्यो जितका लागि भने पर्याप्त रहेन । जबकी घरेलु क्रिकेटमा पवनको परिचय अफ स्पिन बलर तथा तल्लोक्रमका ब्याट्सम्यान हो । उनी ९० को दशकको क्रिकेटमा देखिएको ‘पिन्च हिटर’ को भुमिकामा ललितपुरबाट ओपनिङमा ब्याटिङ गरिरहेका छन् ।शुक्रबार बाबरले चितवनविरुद्ध ४२ बलमा ८१ रनको उत्कृष्ट इनिङ्स खेले । उक्त इनिङ्समा बाबरले दीपेन्द्रसिंह ऐरीको एकै ओभरमा लगातार ४ छक्कासहित ३० रन प्राप्त गरे । सुरुआती चार बलमा छक्का प्रहार गरेका उनले एक समय सबै ६ बल छक्का हान्ने प्रयासमा रहेको पनि खुलाए । बाबरले खेलपछि टोलीले राम्रो प्रदर्शन गरिरहेकाले आफूलाई पनि खेल्न सजिलो भएको बताए । ‘हाम्रो टोलीले सबै पक्षमा राम्रो प्रदर्शन गरिरहेको छ । अंशुमन र मैले लामो समयदेखि सँगै खेल्दै आएकाले थप सहज भएको छ । नेपालमा क्रिकेटको क्रेज राम्रो रहेकाले यहाँ खेल्न सधैं रमाइलो लाग्छ,’ उनले भने ।बाबरले विराटनगर र इर्सारले पोखरामा झैं भैरहवाको दुवै खेलमा पुनीत विष्टले उत्कृष्ट प्रदर्शन गरेका छन् । पहिलो खेलमा लक्ष्य पछयाउँदा अविजित ४२ रन जोडेका पुनीत दोस्रो खेलमा अर्धशतक बनाउँदै म्यान अफ द म्याच भए । ललितपुरमा पनि योगेश नागर, जयकिशन कोल्सावाला र सुबोधले अपेक्षाकृत प्रदर्शन गरिरहेका छन् ।विदेशी खेलाडीले ईपीएलमा एक किसिमको दबदबा कायम गरेका छन् । विदेशी खेलाडीले प्रदर्शन नगर्दा टोलीको नतिजामै असर परेको प्रस्ट देख्न सकिन्छ । चितवन र काठमाडौं अंकतालिकाको पुछारमा हुनु विदेशी खेलाडीले अपेक्षाकृत प्रदर्शन गर्न नसक्नुका कारण हो । काठमाडौंको कप्तानी श्रीलंकाका अलराउन्डर फरवेज महारुफले गरिरहेका छन् । काठमाडौंले एकमात्र विजय हात पार्दा महारुफ चितवनसँगको खेलमा म्यान अफ द म्याचमा चुनिएका थिए । त्यो बाहेक अन्य तीन खेलमा उनी र अर्का श्रीलंकाली खेलाडी अक्क्षु फर्नान्डोको प्रदर्शन निकै कमजोर रहेको छ । ईपीएलमा भारत, पाकिस्तान, श्रीलंका र हङकङका खेलाडीले आफ्नो अनुभव देखाइरहेका छन् । प्रतियोगिताको महत्त्वपूर्ण आधा पाटो बाँकी छँदा यसक्रमले अझै निरन्तरता लिने सम्भावना बढो छ । नेपालको घरेलु क्रिकेटमा यसरी विदेशी प्रतिभा फस्टाउँदा अप्रत्यक्ष रूपमा नेपाली क्रिकेटलाई भने ठूलो टेवा पुगिरहेको छ ।